Diari Oficial de la Generalitat Valenciana


Sumari del DOGV 9350, del 30-05-2022 (2022/4851)

RESOLUCIÓ de 26 de maig del 2022, del president de Turisme Comunitat Valenciana, mitjançant la qual es dona publicitat a l'Acord del dia 11 de maig de 2022, del Comité de Direcció, pel qual es va aprovar l'oferta d'ocupació pública de l'entitat.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9350

Data del DOGV
:   30-05-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/4851


Data del document
:   26-05-2022

Organisme emissor
:   Turisme Comunitat Valenciana

Tipus de document
:   Resolució

Descriptors 

:   * concurs administratiu

RESOLUCIÓ de 26 de maig del 2022, del president de Turisme Comunitat Valenciana, mitjançant la qual es dona publicitat a l'Acord del dia 11 de maig de 2022, del Comité de Direcció, pel qual es va aprovar l'oferta d'ocupació pública de l'entitat. [2022/4851]  
El passat dia 29 de desembre de 2021 va ser publicada, en el Boletín Oficial del Estado (BOE), la Llei 20/2021, de 28 de desembre, de mesures urgents per a la reducció de la temporalitat en l'ocupació pública, que va entrar en vigor el 30 de desembre de 2021.  
L'esmentada llei autoritza un tercer procés d'estabilització d'ocupació pública, addicional als processos d'estabilització que van regular els articles 19. U.6 de la Llei 3/2017, de 27 de juny, de pressupostos generals de l'Estat per a l'any 2017, i 19. U.9 de la Llei 6/2018, de 3 de juliol, de pressupostos generals de l'Estat per a l'any 2018. Així mateix, autoritza una taxa de reposició addicional per a l'estabilització d'ocupació temporal que ha d'incloure les places de naturalesa estructural estiguen, o no, dins de les relacions de llocs de treball que, estant dotades pressupostàriament, hagen estat ocupades temporalment i ininterrompudament almenys en els tres anys anteriors a 31 de desembre del 2020.  
  
Quant als processos d'estabilització, s'estableix que garantiran el compliment dels principis de lliure concurrència, igualtat, mèrit, capacitat i publicitat i, per a evitar dilacions en aquests nous processos, s'exigeix que les ofertes d'ocupació relatives a aquests processos d'estabilització s'aproven i publiquen en els respectius diaris oficials abans de l'1 de juny del 2022.  
La disposició addicional sisena estableix que les administracions públiques convocaran, amb caràcter excepcional i d'acord amb el que preveu l'article 61.6 i 7 del TREBEP, pel sistema de concurs, aquelles places que, reunint els requisits establits en l'article 2.1, hagueren estat ocupades amb caràcter temporal de forma ininterrompuda amb anterioritat a 1 de gener de 2016.  
Aquests processos, que es realitzaran per una sola vegada, podran ser objecte de negociació en cada un dels àmbits territorials de l'Administració de l'Estat, comunitats autònomes i entitats locals i respectaran, en tot cas, els terminis establits en aquesta norma.  
La Resolució de 27 d'abril del 2022, del conseller d'Hisenda i Model Econòmic, per la que es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació públic i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat (DOGV 9329 de data 02.05.2022), es refereix, en el punt III de l'acord als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública.  
És un fet constatat que prop del setanta per cent dels llocs de la relació de llocs de treball (RLT) de Turisme Comunitat Valenciana estan vacants i estan ocupats amb caràcter temporal de forma ininterrompuda amb anterioritat a l'1 de gener de 2016.  
Havent sigut negociada amb els representants dels treballadors, en el marc del que està establit en el II Conveni col·lectiu del personal laboral al servei de l'Administració autonòmica, a què està adherida l'entitat, l'oferta d'ocupació pública de Turisme Comunitat Valenciana de l'entitat.  
Havent sigut autoritzada l'oferta d'ocupació pública de Turisme Comunitat Valenciana per la Direcció General de Pressupostos de la Conselleria d'Hisenda i Model Econòmic de la Generalitat Valenciana, i informada la Direcció General de Sector Públic i Patrimoni, de conformitat amb el que disposa la Llei 8/2021, de 30 de desembre, de pressupostos de la Generalitat per a l'exercici 2022.  
I en virtut de les competències atribuïdes pels articles 28 i 31 del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, en virtut de la Llei 15/2018, 7 de juny, de Turisme, Oci i Hospitalitat de la Comunitat Valenciana, reunit el Comité de Direcció de Turisme Comunitat Valenciana en la sessió ordinària del dia 11 de maig del 2022 va adoptar l'acord següent:  
  
  
1. Aprovació de l'oferta d'ocupació pública.  
S'aprova l'oferta d'ocupació pública (OPO) per a la provisió amb caràcter definitiu de diversos llocs de la relació de llocs de treball de Turisme Comunitat Valenciana, en els termes que estableix el present acord.  
  
2. Contingut de l'oferta d'ocupació:  
a) L'oferta d'ocupació pública que s'aprova està constituïda per un total de 100 llocs de treball de naturalesa laboral vacants, dotats econòmicament en el pressupost de Turisme Comunitat Valenciana, ocupats amb caràcter temporal de forma ininterrompuda amb anterioritat a l'1 de gener de 2016, distribuïts de la manera següent:  
  
Categoria Total  
Grup A 13  
Grup B 23  
Grup C 33  
Grup D 21  
Grup E 10  
  
  
  
3. Procediment de selecció:  
Els procediments que es convoquen en execució d'aquesta oferta adoptaran, d'acord amb la disposició addicional sisena de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, i el punt III.2 del VI Acord de la Comissió de Diàleg Social del Sector Públic Instrumental de la Generalitat, amb caràcter únic i excepcional, d'acord amb el que preveu el text refós de la llei de l'Estatut Bàsic de l'Empleat Públic, el sistema de concurs, al tractar-se de llocs que, complint els requisits establits en l'article 2.1 de la Llei 20/2021, han estat ocupats amb caràcter temporal de forma ininterrompuda amb anterioritat a 1 de gener de 2016.  
  
En la fase de concurs dels llocs de treball objecte de la convocatòria s'aplicaran els criteris establits en el punt III.2 del mencionat VI Acord de la Comissió de Diàleg Social del Sector Públic Instrumental de la Generalitat, en aplicació de les disposicions addicionals sisena i huitena de la Llei 20/2021:  
  
Puntuació màxima: 100 punts repartits de la manera següent:  
1. Mèrits professionals. Màxim del 60 %.  
a) Serveis prestats en l'entitat, en la mateixa categoria professional o equivalent.  
b) Serveis prestats en l'Administració de la Generalitat o altres ens del seu sector públic, en la mateixa categoria professional o equivalent.  
  
c) Serveis prestats en altres administracions públiques, en la mateixa categoria professional o equivalent.  
d) Serveis prestats en l'ens, en distinta categoria professional.  
  
2. Mèrits acadèmics, idiomes i altres que no siguen requisits d'accés. Mínim del 40 %.  
a) Formació: titulació i cursos.  
b) Coneixement del valencià.  
c) Coneixement d'altres idiomes comunitaris, inclòs l'anglés, segons el que disposa el Reglament núm. 1, pel qual es fixa el règim lingüístic de la Comunitat Econòmica Europea (DO 17 de 06.10.1958, p. 385).  
d) Superació d'algun exercici en processos selectius derivats d'oferta pública d'ocupació, en la mateixa entitat, en la mateixa categoria professional o equivalent, en els últims quatre anys.  
De conformitat amb la resolució de la Secretaria d'Estat de Funció Pública sobre les orientacions per a la posada en marxa dels processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, els percentatges establits en el punt III.2 de l'Acord de la Comissió de Diàleg Social per a la valoració de mèrits, hauran de tindre en compte la doctrina constitucional configurada al respecte.  
  
  
4. Convocatòries i termini de desenvolupament de l'oferta  
De conformitat amb el que disposa l'esmentada Llei 20/2021, de 28 de desembre, de mesures urgents per a la reducció de la temporalitat en l'ocupació pública la publicació de les convocatòries de tots els processos selectius previstos per a la cobertura de les places incloses en aquesta oferta d'ocupació pública haurà de produir-se en tot cas abans del 31 de desembre del 2022, i la resolució de tots els processos selectius haurà de finalitzar, en tot cas, abans del 31 de desembre de 2024.  
  
5. Facultats d'aplicació i execució  
S'autoritza la persona titular de la Presidència de Turisme Comunitat Valenciana per a l'aplicació i execució de la present oferta d'ocupació.  
  
6. Aquest acord serà publicat mitjançant una resolució del president de Turisme Comunitat Valenciana en el Diari Oficial de la Generalitat Valenciana.  
  
La present resolució tindrà els efectes que pertoquen d'acord amb les seues característiques i naturalesa a partir de l'endemà de la publicació, i contra aquesta, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la publicació. Potestativament, es podrà interposar recurs de reposició en el termini d'un mes, a comptar des de l'endemà de la publicació, davant de l'òrgan que l'ha dictat.  
  
  
València, 26 de maig de 2022.- El president de Turisme Comunitat Valenciana: Francesc Colomer Sánchez.